Βγαίνει από τη φυλακή με απόφαση του Πενταμελούς Εφετείου ο Ηλίας Γεωργίου πρώην στέλεχος της Siemens Hellas που δικάζεται ήδη στη μεγάλη υπόθεση με τους 69 κατηγορούμενους για τη σύμβαση 8002 μεταξύ του ΟΤΕ και του γερμανικού κολοσσού.

Το δικαστήριο έκανε δεκτή την αίτηση αναστολής εκτέλεσης ποινής που υπέβαλε ο 80χρονος, ο οποίος τον περασμένο Μάιο οδηγήθηκε στην φυλακή καθώς καταδικάστηκε σε δεύτερο βαθμό σε κάθειρξη 11 ετών για την εμπλοκή του στην υπόθεση των χρημάτων που είχε λάβει ο πρώην υπουργός Τάσος Μαντέλης από τη γερμανική εταιρία.

Η υπόθεση Μαντέλη είχε διαχωριστεί από τη μεγάλη δικογραφία για τα αποκαλούμενα "μαύρα ταμεία της Siemens" και αφορά τη σύμβαση 8002.

Η αναστολή στην έκτιση της ποινής του κ. Γεωργίου θα ισχύει έως την έκδοση απόφασης του Αρείου Πάγου επί της αίτησης αναίρεσης που έχει υποβάλει ο 80χρονος επί της απόφασης που εξέδωσε τον Μάιο το Πενταμελές Εφετείο Κακουργημάτων.

Πηγή: ΑΠΕ-ΜΠΕ